**Dôvodová správa**

1. **Všeobecná časť**

Návrh zákona**,** ktorým sa mení a dopĺňa zákon č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov predkladajú poslanci Národnej rady Slovenskej republiky Miroslav Beblavý a Jozef Mihál.

Návrh zákona je predložený v rámci balíka troch návrhov, ktorých ambíciou je zmena vzťahu občana a štátu tak, aby štát smerom k občanovi prejavil pochopenie pri plnení uložených povinností, a ich porušenie povinností trestal vtedy, keď je to skutočne nevyhnutné.

Cieľom tohto návrhu zákona je zverejňovanie významných rozhodnutí v oblasti správneho trestania ex offo, teda automaticky, z úradnej povinnosti.

Správne orgány sú už v súčasnosti viazané tzv. precedenčnou zásadou, podľa ktorej „správne orgány dbajú o to, aby v rozhodovaní o skutkovo zhodných alebo podobných prípadoch nevznikali neodôvodnené rozdiely“ (§ 3 ods. 5 druhá veta Správneho poriadku, v mierne pozmenenej podobe aj § 3 ods. 9 Daňového poriadku). Ak si chce dnes občan skontrolovať, či vo vzťahu k jeho osobe bola precedenčná zásada zachovaná, môže využiť informácie získané z povinne zverejňovaných súdnych rozhodnutí. Tieto informácie mu však budú nápomocné len v tých prípadoch, keď bola voči rozhodnutiu o uložení sankcie podaná žaloba v správnom súdnictve.

Predkladatelia predpokladajú, že na súde je napadnutá len malá časť z vydaných rozhodnutí o uložení sankcie, a pri absencii zverejňovania významných druhostupňových rozhodnutí je občan v informačnej nevýhode. Teoreticky síce je možné si vyžiadať určité rozhodnutie prostredníctvom zákona o slobodnom prístupe k informáciám, vyžaduje si to však, aby žiadateľ takéto rozhodnutie vedel identifikovať aspoň v hrubých obrysoch, čo môže byť mimoriadne problematické. Ak by si určitý občan vyžiadal všetky druhostupňové rozhodnutia za určité obdobie, mohol by byť podozrievaný, že v skutočnosti mu ide len o zaťaženie povinnej osoby. A aj v prípade úspešného poskytnutia informácií by navyše platilo, že tie by boli poskytnuté len konkrétnemu žiadateľovi.

Schválením návrhu zákona by sa vybrané druhostupňové rozhodnutia vo veciach správneho trestania zverejňovali obdobne ako dnes súdne rozhodnutia (čo zahŕňa anonymizáciu údajov tak, aby nebolo možné identifikovať konkrétnu osobu). Zverejňovanie by tiež umožnilo analytickú prácu s dátami vo verejnom záujme. Predkladatelia navrhujú zverejňovanie takých druhostupňových rozhodnutí, ktorými sa (i) potvrdila, uložila alebo zrušila finančná sankcia vo výške najmenej 2 000 eur fyzickej osobe, (ii) potvrdila, uložila alebo zrušila finančná sankcia vo výške najmenej 5 000 eur právnickej osobe, (iii) potvrdil, uložil alebo zrušil zákaz činnosti na aspoň jeden rok, (iv) potvrdilo, uložilo alebo zrušilo odňatie oprávnenia na výkon činnosti.

Návrh zákona je v súlade s právom Európskej únie, s Ústavou Slovenskej republiky, s ústavnými zákonmi Slovenskej republiky, ako aj s medzinárodnými zmluvami a inými medzinárodnými dokumentmi, ktorými je Slovenská republika viazaná.

**B. Osobitná časť**

**K Čl. I**

**K bodu 1**

Návrh zákona používa pojem „priestupky, správne delikty a sankcie za iné protiprávne konanie“ rovnako ako Správny súdny poriadok (§ 194 ods. 1: „Správnym trestaním sa na účely tohto zákona rozumie rozhodovanie orgánov verejnej správy o priestupku, správnom delikte alebo o sankcii za iné podobné protiprávne konanie.“). V praxi pôjde o zverejňovanie výrokov a odôvodnení právoplatných rozhodnutí podobne ako pri aplikácii § 37 ods. 1 písm. d) zákona č. 747/2004 Z. z. o dohľade nad finančným trhom.

Používanie pojmu „druhostupňový“ v rozličných gramatických tvaroch je odôvodnené jeho používaním v iných predpisoch (Daňový poriadok, prípadne už spomenutý zákon č. 747/2004 Z. z.). Samotné zverejňovanie bude technicky zabezpečovať Ministerstvo spravodlivosti Slovenskej republiky, aby boli príslušné rozhodnutia na jednom mieste, čím by sa uľahčilo aj prípadné analytické spracovanie zverejnených dát. Ak už osobitný zákon ukladá zverejňovanie v súčasnosti, novoustanovené povinnosti sa orgánov postupujúcich podľa osobitného zákona nedotknú.

Navrhuje sa tiež anonymizovanie údajov nevyhnutných pre ochranu práv a právom chránených záujmov (totožná formulácia je zavedená vo vzťahu k povinnému zverejňovaniu súdnych rozhodnutí, § 82a ods. 5 zákona č. 757/2004 Z. z. o súdoch).

**K bodu 2**

Ide o legislatívno-technickú úpravu nadväzujúcu na zavedenie legislatívnej skratky v navrhovanom § 5c ods. 3 prvej vete.

**K bodu 3**

Prechodným ustanovením sa objasňuje, že povinnému zverejňovaniu podliehajú také rozhodnutia, ktoré nadobudnú právoplatnosť po 1. januári 2019.

**K Čl. II**

Stanovuje sa účinnosť navrhovaných zmien s ohľadom na predpokladaný priebeh legislatívneho procesu.